Heger, Eduard, predseda vlády SR (2022-03-30):
Ďakujem veľmi pekne, pán podpredseda. Vážené panie poslankyne, vážení páni poslanci, dovoľte mi, aby som vám predložil stanovisko vlády Slovenskej republiky k návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky. Návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky vláda Slovenskej republiky nepovažuje za opodstatnený ani v jednom spomínanom bode. Z pohľadu vlády preto ide iba o jeden z mnohých pokusov o odvedenie pozornosti od všetkých činností súvisiacich s riadením štátu v čase bezprecedentnej situácie ako vojna na Ukrajine a jej vplyv na Slovensko bezpochyby je. Obsahová kvalita predkladaného návrhu poukazuje nanajvýš na nízku argumentačnú úroveň jej spracovateľa, ale, naopak, veľmi vysokú mieru populizmu. Od prvého dňa vypuknutia konfliktu boli na všetkých hraničných priechodoch prítomné útvary ministerstva vnútra, krízové riadenie a okresné úrady spolu s Policajným zborom a Hasičským a záchranným zborom a postupne sa k nim pripájali aj zložky iných rezortov. Tu treba zdôrazniť, že poslankyňa za HLAS pani Saková ešte ako ministerka vnútra odsúhlasila prípravu tzv. pohotovostného plánu pre zvládnutie príchodu vysokého počtu nelegálnych migrantov na vonkajšiu hranicu Slovenskej republiky s Ukrajinou. V novembri 2021 sa uskutočnilo cvičenie, ktorého sa zúčastnili zástupcovia Úradu hraničnej a cudzineckej polície, Prezídia Policajného zboru, Migračného úradu Ministerstva vnútra Slovenskej republiky, sekcie krízového riadenie Ministerstva vnútra Slovenskej republiky, Ministerstva obrany Slovenskej republiky, Riaditeľstva hraničnej a cudzineckej polície Sobrance a Frontexu. Z celkového hodnotenia agentúry Frontex vyplynulo, že pohotovostný plán je koncipovaný veľmi dobre. Pripomienky a problematické oblasti, ktoré agentúra k zvládaniu náporu migrantov mala, sa začali na základe pokynu ministra okamžite odstraňovať. Na zvládanie prípadného návalu migrantov totiž existoval situačný plán z roku 2018, ktorý sa z dnešného pohľadu zdá byť naozaj smiešny. Rátal totiž s príchodom približne 600 ľudí. Pri revidovaní situačného plánu začiatkom roka 2022 sa za súčinnosti Migračného úradu Ministerstva vnútra Slovenskej republiky, sekcie krízového riadenia Ministerstva vnútra Slovenskej republiky, Policajného zboru, Hasičského a záchranného zboru a ďalších partnerov rátalo s počtom 40 000 utečencov. Ďalšie plány v gesciách zodpovedných sekcií ministerstva vnútra boli taktiež vypracovávané za vlád súčasných predkladateľov návrhu. Je teda absurdné odvolávať ministra vnútra Romana Mikulca za niečo, čoho autorom sú predkladatelia návrhu. Žiadna iná vláda v histórii samostatného Slovenska nečelila vo svojom funkčnom období takým obrovským výzvam. Prvé dva roky boli poznačené bojom s pandémiou covid-19, na ktorú nebol pripravený žiadny štát, ktorá zamestnala vo výraznej miere všetky štátne orgány. Aj z tohto dôvodu nemohlo prísť k skoršiemu revidovaniu krízových plánov na situácie, ktorým čelíme v súčasnosti. Pri zabezpečovaní potrebných materiálno-technických komodít pre utečencov a operujúce zložky štátu v takejto krízovej situácii bola kľúčová okamžitá pomoc. Ani v jednom z medializovaných prípadov nedošlo k zneužívaniu právomoci verejného činiteľa, korupcii či klientelizmu, aj keď vláda Slovenskej republiky rozumie, že pre opozičných poslancov, ktorí roky tieto praktiky využívali vo svoj prospech, je to nepredstaviteľné. Tu je taktiež nutné uviesť, že rozhodnutiu zazmluvniť súkromné firmy na výpomoc s koordináciou utečencov na území Slovenskej republiky, teda nie na prevzatie riadenia utečeneckej krízy, ako je to populistami prezentované, predchádzalo preverenie si všetkých možností, či je štát schopný tieto komodity a služby zabezpečiť vo vlastnej réžii. Keďže štátne kapacity v danom čase a mieste dosiahli svoje limity, po starostlivom zvážení sa pristúpilo k takémuto kroku. Vláda Slovenskej republiky je toho názoru, že predkladatelia návrhu majú dostatočné skúsenosti s pojmami ako rámcová zmluva, a preto je oháňanie sa zmluvou v hodnote dva a pol milióna eur, tak ako je to uvedené v odôvodnení, mimoriadne zavádzajúce. Všetky zmluvy, vrátane tých rámcových, sú okamžite zverejňované v Centrálnom registri zmlúv aj napriek tomu, že na základe vyhlásenia mimoriadnej situácii by sa toto zverejňovanie mohlo odsunúť na neskôr. Aj týmto krokom štát dokazuje, že nemá čo skrývať, pretože každý krok je v súlade so zákonom a morálnymi princípmi. Zo strany predkladateľov vyznievajú mimoriadne cynicky a výsmešne ich vyjadrenia na adresu mimovládnych organizácií, pričom si spoločnosť iste pamätá postoj predkladateľa návrhu Roberta Fica k subjektom tretieho sektora, ktoré neraz označoval za strojcov nepokojov na Slovensku platených Georgerom Sorosom. Aj to poukazuje na jeho bezcharakternosť a odpornú snahu robiť si na tejto situácii svoj vlastný politický marketing. Vláda Slovenskej republiky vníma návrh poslancov, návrh skupiny poslancov len ako ďalší trápny a slabý pokus vytĺkania politického kapitálu, zneužívanie tragédie, ktorá sa na Ukrajine deje, a v neposlednom rade rozosievanie nenávisti spoločnosti v podporovaní závadných naratívov smerom k podkopávaniu suverenity Slovenskej republiky len na účel opätovného získania moci a pokračovania v budovaní mafiánskeho štátu. Štátu, v ktorom sa každá služba a každé rozhodnutie dalo kúpiť podľa vypracovaného korupčného cenníka. Vláda Slovenskej republiky preto nesúhlasí s návrhom opozičných poslancov na vyslovenie nedôvery ministrovi vnútra Romanovi Mikulcovi, aj naďalej mu dôveruje v spôsobe riadenia utečeneckej krízy. S poukazom na uvedené skutočnosti vláda Slovenskej republiky nesúhlasí s návrhom skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky. Ďakujem, skončil som.